b'\n_START_ARTICLE_\nAvanti! (elokuva)\n_START_SECTION_\nJuoni\n_START_PARAGRAPH_\nStressaantunut amerikkalaismiljon\xc3\xa4\xc3\xa4ri Wendell Armbruster nuorempi (Lemmon) saapuu Ischian saarelle noutamaan auto-onnettomuudessa kuolleen is\xc3\xa4ns\xc3\xa4 Armbruster vanhemman ruumista. Aikaa on v\xc3\xa4h\xc3\xa4n, sill\xc3\xa4 hautajaiset on m\xc3\xa4\xc3\xa4r\xc3\xa4 pit\xc3\xa4\xc3\xa4 Baltimoressa kolmen p\xc3\xa4iv\xc3\xa4n kuluttua. Hotellissa mies kohtaa yll\xc3\xa4tyksekseen brittil\xc3\xa4isen neiti Piggottin (Mills), joka sanoo olevansa kuolleen is\xc3\xa4n pitk\xc3\xa4aikaisen rakastajattaren tyt\xc3\xa4r ja tulleensa hautaamaan \xc3\xa4itins\xc3\xa4 rakastajansa viereen saarelle. Nainen kertoo \xc3\xa4itins\xc3\xa4 viett\xc3\xa4neen vuosittain lomansa Ischialla amerikkalaismiljon\xc3\xa4\xc3\xa4rin seurassa. Miljon\xc3\xa4\xc3\xa4rin poika ei tied\xc3\xa4 mit\xc3\xa4\xc3\xa4n t\xc3\xa4llaisesta, vaan on luullut is\xc3\xa4ns\xc3\xa4 tulevan Ischiaan vuosittain mutakylpyjen takia. Tilanne mutkistuu, kun molemmat ruumiit varastetaan ruumishuoneelta, mist\xc3\xa4 Wendell Armbruster ep\xc3\xa4ilee aluksi neiti Piggottia. Tekij\xc3\xb6iksi ilmoittautuvat pahamaineiset mustap\xc3\xb6rssin v\xc3\xa4litt\xc3\xa4j\xc3\xa4t, Trottan veljekset, jotka vaativat miljon\xc3\xa4\xc3\xa4rin ruumiista kahden miljoonan Italian liiran lunnaita. Armbruster nuorempi saa apua Yhdysvaltain ulkoministeri\xc3\xb6n virkailijalta, joka yritt\xc3\xa4\xc3\xa4 nopeuttaa italialaisbyrokratiaa yhdess\xc3\xa4 hotellinjohtajan kanssa. Yhteisten ongelmien ja odottelun my\xc3\xb6t\xc3\xa4 tiukkapipoinen Wendell  Armbruster nuorempi ja romanttinen neiti Piggott l\xc3\xa4hentyv\xc3\xa4t. Miespalvelija Bruno valokuvaa paria salaa heid\xc3\xa4n alastonuinnillaan ja yritt\xc3\xa4\xc3\xa4 kuvien avulla kirist\xc3\xa4\xc3\xa4 itselleen viisumia takaisin Yhdysvaltoihin, josta h\xc3\xa4net on karkotettu. Brunon avopuoliso, raskaana oleva sisilialainen hotellisiivooja Anna suuttuu, tappaa Brunon ja katoaa. Lopulta j\xc3\xa4rjestet\xc3\xa4\xc3\xa4n niin, ett\xc3\xa4 rakastavaiset haudataan Ischialle, mutta miespalvelija Brunon ruumis laitetaan sinkkiarkkuun esitt\xc3\xa4m\xc3\xa4\xc3\xa4n Armbruster vanhempaa t\xc3\xa4m\xc3\xa4n hautajaisissa, ettei skandaali paljastuisi Yhdysvalloissa. Pikakuljetus lentoteitse j\xc3\xa4rjestyy, kun vainaja nimitet\xc3\xa4\xc3\xa4n postuumisti diplomaatiksi.\n_START_SECTION_\nTuotanto\n_START_PARAGRAPH_\nElokuva kuvattiin kokonaan Italiassa. Ulkokuvia tehtiin Ischian lis\xc3\xa4ksi Sorrentossa ja Caprilla sek\xc3\xa4 eri kohdissa Amalfin rannikkoa. Sis\xc3\xa4kohtaukset lavastettiin ja kuvattiin Safa Palatino -studioilla Roomassa.\n_START_SECTION_\nVastaanotto\n_START_PARAGRAPH_\nOhjaaja Billy Wilder ei ollut my\xc3\xb6hemmin t\xc3\xa4ysin tyytyv\xc3\xa4inen Avantiin. H\xc3\xa4nest\xc3\xa4  traagisen romanttiseen tarinaan tuli laitettua liikaa komiikkaa, ja elokuvasta tuli liian pitk\xc3\xa4. My\xc3\xb6s monet kriitikot pitiv\xc3\xa4t 145 minuutin kestoa liiallisena, mutta kehuivat etenkin Juliet Millsin roolia neiti Piggottina._NEWLINE_Avanti! ei saanut Oscar-ehdokkuuksia, mutta Jack Lemmon palkittiin roolistaan Golden Globessa, jossa elokuva tuotti ehdokkuudet viidess\xc3\xa4 muussakin kategoriassa: paras musikaali- tai komediaelokuva, paras k\xc3\xa4sikirjoitus, paras naisp\xc3\xa4\xc3\xa4osa (Juliet Mills), paras ohjaus (Wilder) ja paras miessivuosa (Clive Revill)._NEWLINE_Suomessa Avanti! sai ensi-iltansa vuonna 1974. Se sai 31\xc2\xa0903 teatterikatsojaa ja tuli vuoden katsojatilastossa sijalle 70. Suomen televisiokanavilla elokuva on esitetty 1984, 1988, 1999, 2001, 2011 ja 2012.'